**Salm 139**

Arglwydd, ti sydd wedi fy chwilio i,

A'm hadnabod, neb yn well;

Gwyddost pryd dw i'n codi neu eistedd lawr,

A beth sy'n fy meddwl o bell.

Wrth orffwys neu wrth gerdded cam,

Rwyt yn gwybod pob dim dwi'n wneud,

Rwyt ti'n gwybod, cyn imi agor ceg,

Bob gair dw i'n mynd i'w ddweud.

Tu ôl ac o fy mlaen i wyt,

Mae dy law di drosof fi,

Rhy ryfedd yw'r wybodaeth hon,

Mae tu hwnt i 'nghyrraedd i.

Ble alla i fynd oddi wrthyt ti?

I ble y gallaf ffoi?

Os i'r nefoedd fry neu i Annwn af,

Yno wyt heb fodd d'osgoi.

Os hedfan wnaf i gyda'r wawr,

Os trigaf dros y lli,

Bydd dy law di yno'n fy arwain draw,

A'th law dde yn fy nghynnal i.

Os dwedaf "Y tywyllwch du

A'r nos yn guddfan fydd",

Nid tywyll yw i ti, fy Nuw,

Yr un yw'r nos a'r dydd.

Ti greodd fi yng nghroth fy mam,

Ti'n f'adnabod i i'r dim;

Ti drefnodd ddyddiau 'mywyd oll

Cyn i un fynd heibio'n chwim.

Mor ddwfn yw dy feddyliau i mi!

Amlach maent na thywod byd,

Ni alla'u cyfrif - ond hyn mi wn:

Byddi gyda mi o hyd.

Geiriau: Salm 139: 1-18, addas. Cass Meurig

Tôn: Star of the County Down (Kingsfold)